CELEX: 32018L0742
Language: el
Date: 2018-03-01 00:00:00
Title: Κατ' εξουσιοδότηση οδηγία (EE) 2018/742 της Επιτροπής, της 1ης Μαρτίου 2018, για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μία εξαίρεση για τη χρήση μολύβδου σε συγκολλητικά κράματα υψηλής θερμοκρασίας τήξης (Κείμενο που παρουσιάζει ενδιαφέρον για τον ΕΟΧ )

18.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 123/112
            
         ΚΑΤ' ΕΞΟΥΣΙΟΔΌΤΗΣΗ ΟΔΗΓΊΑ (EE) 2018/742 ΤΗΣ ΕΠΙΤΡΟΠΉΣ
   της 1ης Μαρτίου 2018
   για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μία εξαίρεση για τη χρήση μολύβδου σε συγκολλητικά κράματα υψηλής θερμοκρασίας τήξης
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (1), και ιδίως το άρθρο 5 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Η οδηγία 2011/65/ΕΕ απαιτεί από τα κράτη μέλη να διασφαλίσουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει μόλυβδο.
            
         
               (2)
            
            
               Το σημείο 7(α) του παραρτήματος III της οδηγίας 2011/65/ΕΕ εξαιρούσε τη χρήση μολύβδου σε συγκολλητικά κράματα τύπου «υψηλής θερμοκρασίας τήξης» (δηλαδή κράματα μολύβδου με κατά βάρος περιεκτικότητα σε μόλυβδο τουλάχιστον 85 %) έως την 21η Ιουλίου 2016. Η Επιτροπή έλαβε αίτηση για ανανέωση της εξαίρεσης αυτής σε σχέση με τις κατηγορίες 1 έως 7 και 10 πριν από την 21η Ιανουαρίου 2015, σύμφωνα με το άρθρο 5 παράγραφος 5 της οδηγίας 2011/65/ΕΕ.
            
         
               (3)
            
            
               Ο μόλυβδος παρέχει στα συγκολλητικά κράματα ζωτικής σημασίας ιδιότητες, όπως είναι το υψηλό σημείο τήξης, η ηλεκτρική αγωγιμότητα, η θερμική αγωγιμότητα, η ολκιμότητα, η αντίσταση στη διάβρωση, ο κατάλληλος οξειδωτικός χαρακτήρας και η διαβρεκτικότητα.
            
         
               (4)
            
            
               Σήμερα, η υποκατάσταση ή η εξάλειψη του μολύβδου σε συγκολλητικά κράματα υψηλής θερμοκρασίας τήξης εξακολουθεί να είναι επιστημονικά ή τεχνικά ανέφικτη. Επιπλέον, δεν είναι επί του παρόντος δυνατόν να περιοριστεί το πεδίο εφαρμογής της εξαίρεσης λόγω της μεγάλης ποικιλομορφίας των σχετικών εφαρμογών.
            
         
               (5)
            
            
               Δεδομένου ότι, για τις σχετικές εφαρμογές στις κατηγορίες 1 έως 7 και 10, δεν είναι διαθέσιμες αξιόπιστες εναλλακτικές λύσεις ούτε είναι πιθανόν να κυκλοφορήσουν στην αγορά στο άμεσο μέλλον, η ανανέωση της εξαίρεσης με περίοδο ισχύος έως την 21η Ιουλίου 2021 είναι δικαιολογημένη, ενώ, αντιθέτως, μια μικρής σημασίας διαφοροποίηση στη διατύπωση και μια συντομότερη περίοδος ισχύος θα μπορούσε να επιφέρει περιττή διοικητική επιβάρυνση για τη βιομηχανία. Για να αποφευχθεί η αλληλεπικάλυψη των πεδίων εφαρμογής των εξαιρέσεων εντός του παραρτήματος III της οδηγίας 2011/65/ΕΕ, με την προτεινόμενη διατύπωση γίνεται σαφές ότι οι εφαρμογές που καλύπτονται από την εξαίρεση 24 (συγκολλητικά κράματα για ετερογενή συγκόλληση σε μηχανικά κατεργασμένες δισκοειδείς και επίπεδες συστοιχίες διάτρητων κεραμικών πολυστρωματικών πυκνωτών) αποκλείονται από την εξαίρεση 7(α). Για τις άλλες κατηγορίες πλην των κατηγοριών 1 έως 7 και 10, η υφιστάμενη εξαίρεση ισχύει σύμφωνα με τις περιόδους ισχύος που ορίζονται στο άρθρο 5 παράγραφος 2 δεύτερο εδάφιο της οδηγίας 2011/65/ΕΕ.
            
         
               (6)
            
            
               Συνεπώς, η οδηγία 2011/65/ΕΕ θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
   Άρθρο 2
   1.   Τα κράτη μέλη εγκρίνουν και δημοσιεύουν, το αργότερο την 30 Ιουνίου 2019, τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
   Εφαρμόζουν τις διατάξεις αυτές από την 1η Ιουλίου 2019.
   Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.
   
      Βρυξέλλες, 1η Μαρτίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 174 της 1.7.2011, σ. 88.
   
      ΠΑΡΑΡΤΗΜΑ
      Στο παράρτημα III της οδηγίας 2011/65/ΕΕ, το σημείο 7(α) αντικαθίσταται από το ακόλουθο κείμενο:
      
         
                     «7(α)
                  
                  
                     Μόλυβδος για κολλήσεις τύπου υψηλού σημείου τήξεως (δηλαδή κράματα μολύβδου με κατά βάρος περιεκτικότητα σε μόλυβδο τουλάχιστον 85 %)
                  
                  
                     Ισχύει για τις κατηγορίες 1-7 και 10 (εκτός από τις εφαρμογές που καλύπτονται από το σημείο 24) και λήγει στις 21 Ιουλίου 2021.
                     Για τις κατηγορίες 8 και 9 εκτός από τα ιατροτεχνολογικά προϊόντα για διάγνωση in-vitro και τα βιομηχανικά όργανα παρακολούθησης και ελέγχου λήγει στις 21 Ιουλίου 2021.
                     Για τα ιατροτεχνολογικά προϊόντα για διάγνωση in-vitro της κατηγορίας 8 λήγει στις 21 Ιουλίου 2023.
                     Για τα βιομηχανικά όργανα παρακολούθησης και ελέγχου της κατηγορίας 9 λήγει στις 21 Ιουλίου 2024.»